Michal Rua

Blahoslavený **Michal Rua** (* 9. jún 1837 - † 6. apríl 1910) bol spoluzakladateľ a druhý generálny predstavený saleziánov. Pod jeho vedením sa saleziánska kongregácia niekoľkonásobne rozrástla a rozšírila sa do mnohých nových krajín (z asi 700 saleziánov a 64 domov v roku 1888 na 4000 saleziánov a 341 domov v roku 1910. Troch saleziánov vyberie pápež za biskupov, z ktorých dvoch určil pre misie). Katolícka cirkev slávi jeho pamiatku 6. apríla.

## Životopis
Michal Rua sa narodil 9.6.1837 v Turíne ako posledný z deviatich detí. Keď mal osem rokov, zomrel mu otec (Giovanni Battista Rua). Michal našiel miesto v *oratóriu* na Valdoccu, ktoré zriadil Don Bosco. Čoskoro si ho don Bosco veľmi obľúbil a začali spolupracovať. V roku 1851 mu zomrel brat Luigi a o dva roky nato (1853) brat Giovanni Battista, čo ho citeľne zasiahlo.

Dňa 25. marca 1855, v deň slávnosti Zvestovania Pána zložil Michael do rúk dona Bosca sľub poslušnosti, čistoty a chudoby. Týmto okamihom sa zrodila kongregácia saleziánov. Spolu s Donom Boscom a Michaelom stáli pri zrode kongregácie Giovanni (Ján) Cagliero.

V roku 1858 sprevádzal dona Bosca u pápeža Pia IX. Účelom cesty bolo schválenie stanov. Po návrate bol poverený správou *oratória* na Valdoccu. Dňa 18. decembra 1859 bola oficiálne založená saleziánska kongregácia.

28. júla 1860 ako 23 ročný bol don Rua vysvätený za kňaza. Pri tejto príležitosti mu don Bosco napísal: „*Budeš veľa pracovať a veľa trpieť. Neexistujú ruže bez tŕnia a ty sám najlepšie vieš, že treba prejsť cez Červené more a púšť, aby si dosiahol zasľúbenú zem*.“

V roku 1863 ho don Bosco vymenoval za riaditeľa do Mirabello Monferrato (Piemont), prvého saleziánskeho domu, ktorý vznikol mimo Turína a v roku 1875 za prvého generálneho riaditeľa sestier saleziánok (sestry Márie Pomocnice kresťanov). V novembri 1884 ho pápež vymenoval za vikára dona Bosca s právom nástupcu vo vedení celej kongregácie.

Keď 31. januára 1888 zomrel Don Bosco, Michael Rua sa stal hlavou saleziánskej kongregácie, ktorá vtedy už bola rozšírená takmer po celom svete.

Ako generálny predstavený Don Rua navštevoval saleziánske diela po celom svete. Napr. v roku 1908 odcestoval do Svätej zeme. Cestoval výhradne treťou triedou. Jeho zdravie sa ale začalo zhoršovať. Dňa 15. januára 1910 donovi Ruovi tak opuchli oči, že nebol schopný vybavovať korešpondenciu. Túto prácu po ňom prevzal Don Rinaldi.

Zomrel 6. apríla 1910 ako 73-ročný.

## Uctievanie
Blahorečený bol pápežom Pavlom VI. 29. októbra 1972. Rímske martyrológium uvádza spomienku na tohto rehoľníka na 6. apríl.

## Don Rua a Slovensko
Od dona Ruu dostal viacero listov aj slovenský saleziánsky dobrodinec a spolupracovník pán Ladislav Zentko. S donom Ruuom sa stretli i niektorí slovenskí saleziáni, ktorí do jeho rúk skladali aj prvé rehoľné sľuby.

## Literatúra
* QUARZO,  Guido: *Don Bosco mi ukazoval cestu*. Praha : Portal, 2011. 104. s. ISBN 978-80-262-0011-6.
* KUBANOVIČ, Zlatko: * Historický náhľad do dejín slovenských saleziánov (Od dona Bosca do roku 1924)*.  Bratislava : Don Bosco, 2019. ISBN 978-80-8074-436-6. S. 50 - 52, 72, 100, 122, 140, 188. 

## Galéria

File:Saleziánský spolupracovník - pán Ladislav Zentko.png|thumb|Slovenský saleziánsky spolupracovník Ladislav Zentko bol v písomnom kontakte s donom Ruom
File:Dekrét o prijatí do noviciátu Viliama Vagáča.jpg|thumb|Dekrét o prijatí do noviciátu Slováka Viliama Vagáča podpísaný donom Ruom


## Referencie

## Iné projekty

## Externé odkazy
* Michal Rua na saleziani.sk
* Životopis Michala Ruu na www.zivotopisysvatych.sk

Kategória:Talianski katolícki blahoslavení
Kategória:Osobnosti z Turína
Kategória:Blahorečení Pavlom VI.
Kategória:Talianski saleziáni
Kategória:Katolícki svätci majúci sviatok 6. apríla